Buurtwagte beplan versetpatrollie | Netwerk24
04 Junie 2020 06:18
Ian Cameron, hoof van gemeenskapsveiligheid by AfriForum, sê die versetpatrollie word gehou omdat daar in sekere gevalle steeds teenkanting teen die bedrywighede van buurt- en plaaswagte is.
“Dit lyk of sommige hooggeplaaste regeringsamptenare se hooffokus nie die bekamping van misdaad is nie, want dit is presies wat buurt- en plaaswagte doen. Dit is ons grondwetlike reg om ons binne die raamwerk van die wet te beskerm en ons moedig daarom alle lede van buurt- en plaaswagte aan om hul bedrywighede te hervat.
“AfriForum verwag dat daar op vlak 3 van die inperking ’n toename in misdaad gaan wees. Dit is dus nou belangriker as ooit tevore dat misdadigers besef dat ons gemeenskappe weerbaar is,” sê Cameron.
Buurt- en plaaswagte word nie in dié tabel genoem nie.
Dr. Theo de Jager, direksievoorsitter van Saai, sê daar was reeds in die afgelope paar dae ’n toename in plaasaanvalle.
“Ons wil hê ons boere moet hulself kan beskerm, en een van die belangrikste maniere om dit te doen, is deur patrollies. Veral op plase kan mense nie net op die polisie vir beskerming staatmaak nie. Die boerderygemeenskap speel ’n belangrike rol om mense se veiligheid te help verseker. Ons kan nie toelaat dat die polisie mense intimideer wanneer hulle bloot hulself en hul eiendom op ’n wettige wyse wil verdedig nie,” sê De Jager.
Buurt- en plaaswagte was ingevolge regulasies nie tydens die vlak 4- en vlak 5-inperkings operasioneel nie, maar regulasie 33 (1), wat dr. Nkosazana Dlamini Zuma, minister van samewerkende regering en tradisionele sake, op 28 Mei uitgevaardig het, stel dit duidelik dat mense hul woonplekke mag verlaat om spesifieke dienste te lewer, met uitsondering van aktiwiteite soos genoem in tabel 2 van dié regulasies.
“Buurt- en plaaswagte word nie in dié tabel genoem nie,” sê Cameron.
AfriForum en Saai sal regshulp bied aan enigeen wat kwaadwillig in die wettige uitvoer van buurt- of plaaswagbedrywighede vervolg word.
Meer oor: Afriforum | Saai | Ian Cameron | Buurtwagte
Buurtwaglede gereed vir diens
Laat buurtwagte help, vra LUR weer
Ingeperkte buurtwagte moedeloos oor toename in misdaad